24 घंटे खुलीं, लड़कियों को रात में पढ़ाई के लिए चोरी-छिपे मिलती एंट्री
Delhi Reading Room; Hidden Study Spot; Journey Of Bhopal's Jnanendra Prakash To Delhi For Ias Preparation In Mukherjee Nagar's. भोपाल के ज्ञानेंद्र प्रकाश लाखों स्टूडेंट्स की तरह IAS बनने का सपना लिए दिल्ली के मुखर्जी नगर आए हैं। पढ़ाई पर फोकस और कोई खलल न पड़े
भोपाल के ज्ञानेंद्र प्रकाश लाखों स्टूडेंट्स की तरह IAS बनने का सपना लिए दिल्ली के मुखर्जी नगर आए हैं। पढ़ाई पर फोकस और कोई खलल न पड़े, इसलिए उन्होंने ‘मॉर्डन लाइब्रेरी’ यानी ‘रीडिंग रूम्स’ जॉइन किए हैं।
ज्ञानेंद्र प्रकाश बताते हैं कि जून 2021 में ग्रेजुएशन के बाद उसी साल नवंबर में मैं दिल्ली आ गया। यूपीएससी की तैयारी करने के लिए मुखर्जीनगर में रहने लगा। 9 हजार रुपए किराए वाले 10x10 के छोटे से कमरे में रूम पार्टनर के साथ रहता हूं।
कमरा इतना छोटा है कि दो बेड के सिवा कुछ नहीं आ पाता। टेबल-कुर्सी लगाने की भी जगह नहीं है। गर्मी के दिनों में तो कमरे में बैठ भी नहीं सकते।
इसलिए सबसे बेहतर जगह ‘रीडिंग रूम’ ही लगती है। सुबह चाय-नाश्ते के बाद यहां आ जाते हैं। रोज 18 घंटे के लिए अपनी सीट बुक की है जिसके लिए मुझे हर महीने 2400 रुपए देने पड़ते हैं।
ज्ञानेंद्र प्रकाश की तरह हजारों छात्र हर साल दिल्ली आते हैं। वुमन भास्कर ने यहां रीडिंग रूम में ‘साधना’ कर रहे छात्रों से बात की और यह जानने की कोशिश की कि आखिर इन रीडिंग रूम की संख्या इतनी क्यों और कैसे बढ़ रही है।
स्टोरी में आगे बढ़ने से पहले एक पोल के जरिए अपनी राय साझा करते चलें। 
रीडिंग रूम को लाइब्रेरी भी ही कहते हैं लेकिन यहां पब्लिक लाइब्रेरी की तरह किताबें नहीं होतीं। फिर पब्लिक लाइब्रेरी और रीडिंग रूम में क्या अंतर है? इसे समझते हैं। 
दिल्ली के मुखर्जी नगर में हर ओर रीडिंग रूम
रील्स बनाने-देखने के दौर में देश में बढ़ते रीडिंग रूम्स की संख्या नई पीढ़ी को लेकर चिंतित रहने वाले बुजुर्गों को सुकून दे सकती है।
दिल्ली के राजेंद्र प्लेस, मुखर्जी नगर-गांधी विहार और नेहरू विहार जैसे इलाके आईएएस-आईपीएस बनने के लिए तैयारी करने वालों का तपोस्थली बन चुके हैं।
यहां हर कदम पर कोचिंग हैं तो वहीं साथ में ‘मॉर्डन लाइब्रेरी’ भी। मुखर्जी नगर में बाबा लाइब्रेरी, A2 लाइब्रेरी, हैप्पी माइंड लाइब्रेरी, पाथ फाइंडर लाइब्रेरी, यूनिक IAS लाइब्रेरी हैं।
ये लाइब्रेरी असल में रीडिंग रूम्स हैं। वहीं, पास के नेहरू विहार में वर्द्धमान प्लाजा है, जो कोई शॉपिंग स्टोर नहीं है, यहां भी हर तरफ ‘रीडिंग रूम्स’ की भरमार है।
‘मॉर्डन लाइब्रेरी’ में किताबें नहीं, बाकी सभी सुविधाएं
लाइब्रेरी नाम आते ही जेहन में बड़े-बड़े रैक में जिल्द में लिपटी किताबें सहेजी हुई मिल जाएंगी। पढ़ने वालों को लाइब्रेरी में इन किताबों से आती खुशबू भी बरसों तक याद रहती होंगी।
मगर, दिल्ली में यूपीएससी की तैयारी करने वाले जिन ‘मॉर्डन लाइब्रेरी’ में जाकर पढ़ते हैं, वहां किताबें नहीं है और न ही बुक शेल्व्स।
यहां मिलेंगे डेस्क, कुर्सियां और पर्सनल लॉकर। इन्हें लाइब्रेरी जरूर कहा जाता हैं, पर असल में ये रीडिंग रूम्स हैं।
24 घंटे खुले रीडिंग रूम्स, दिन का चार्ज ज्यादा-रात का कम
कुछ रीडिंग रूम्स 24 घंटे खुले रहते हैं तो कुछ रात के 11-12 बजे तक बंद हो जाते हैं। 24 घंटे के लिए इन रीडिंग रूम्स की फीस 2400 से 4000 रुपए तक है।
12 घंटे के लिए 2 हजार है, जबकि 8 घंटे के लिए 1500 रुपए है। रात में 9 बजे से सुबह 6 बजे यहां बैठकर पढ़ने के लिए फीस कम है, यह करीब 600 रुपए है।
एक महीने, तीन महीने, छह महीने और एनुअल मेंबरशिप भी है। रीडिंग रूम्स चलाने वाले संचालक कोचिंग सेंटरों की तरह डिस्काउंट देते हैं। 2,3 और 6 महीने की एडवांस बुकिंग करा ली तो आपको स्पेशल डिस्काउंट मिलेंगे।
कुछ तो पीटी, मेंस क्वालिफाई करने पर भी छूट देते हैं। इंटरव्यू की तैयारी करने पर रीडिंग रूम के लिए पैसे नहीं लेते।
करोड़ों का टर्नओवर है दिल्ली में रीडिंग रूम का 
दिल्ली में 1000 से अधिक ऐसे रीडिंग रूम चल रहे हैं जिनकी हर महीने करोड़ों की कमाई है। कुछ तो इसे बिल्कुल बिजनेस के रूप में चला रहे तो कुछ इसे अपनी कोचिंग के साथ ही जोड़कर कमाई कर रहे।
औसतन एक रीडिंग रूम में 150-200 स्टूडेंट्स आते हैं। अगर 24 घंटे के लिए औसतन 2500 रुपए चार्ज को जोड़ा जाए तो इस लिहाज से इन सभी 1000 रीडिंग रूम्स का महीने का टर्नओवर करीब 50 करोड़ रुपए बैठता है।
मुखर्जी नगर में यूनिक IAS लाइब्रेरी (रीडिंग रूम्स) के संचालक धर्मेंद्र बिहार के गोपालगंज से आईएएस की तैयारी के लिए दिल्ली आए थे। कामयाबी नहीं मिली तो वह रीडिंग रूम्स चलाने लगे।
धर्मेंद्र कहते हैं कि कमाई तो है लेकिन खर्च भी बहुत है। रीडिंग रूम्स के लिए एक फ्लोर का किराया प्रति महीना एक लाख रुपए है। ऊपर से वाई-फाई, AC, आरओ वॉटर इन सब पर में भी काफी खर्च हो जाता है।
स्टूडेंट्स को लुभाने के लिए रीडिंग रूम्स वाले तरह-तरह की फैसिलिटी देने के होर्डिंग्स लगाते हैं। 
मुखर्जी नगर में बाबा लाइब्रेरी (रीडिंग रूम्स) के संचालक हरियाणा के टिंकू सांगवान को रीडिंग रूम्स में अच्छी कमाई दिखी तो वह भी इस बिजनेस में उतर गए।
वो मुझे अपनी लाइब्रेरी के रीडिंग रूम में लेकर आए। सारी सुविधाएं दिखाते हुए कहते हैं कि हमारे यहां बॉयज और गर्ल्स के लिए अलग-अलग वॉशरूम हैं।
दूसरे रीडिंग रूम्स में ऐसी सुविधाएं कम हैं। स्टूडेंट्स आते हैं तो पहले वॉशरूम के बारे में ही पूछते हैं।
कॉल सेंटर की तरह बैठे मिले स्टूडेंट्स 
इन रीडिंग रूम्स को एकबारगी देखने से लगेगा कि ये कोई कॉल सेंटर हैं। कतार में कुर्सियां और छोटी-छोटी डेस्क लगी हैं, उसके ऊपर लॉकर, दाएं-बाएं भारत और दुनिया के नक्शे टंगे हुए।
रीडिंग रूम में एकदम शांति है। यहां कोई बात नहीं कर सकता। मोबाइल भी साइलेंट मोड में होना चाहिए।
रीडिंग रूम्स में 24 घंटे पढ़ने की व्यवस्था 
नेहरू विहार की तक्षशिला लाइब्रेरी (रीडिंग रूम्स) के बाहर मुझे रीवा मध्य प्रदेश के शशिभूषण द्विवेदी मिले जो यूपीएससी की तैयारी के लिए आए हैं।
वो कहते हैं कि 24 घंटे के स्लॉट का मतलब है कि रीडिंग रूम में आपकी सीट फुलटाइम रिजर्व है। 24 घंटे का स्लॉट लेने पर आप अपनी डेस्क पर मैप, ग्राफ, कुछ की प्वाइंट्स लगा कर रखते हैं।
रात में रीडिंग रूम्स में नहीं पढ़ सकतीं लड़कियां 
अधिकतर रीडिंग रूम्स 24 घंटे खुले रहते हैं। लेकिन यह व्यवस्था केवल लड़कों के लिए हैं। सुरक्षा के लिहाज से भले ही यह सिस्टम बनाया गया है कि लड़कियां रात में रीडिंग रूम्स में पढ़ाई नहीं कर सकतीं।
लेकिन वर्द्धमान प्लाजा के एक रीडिंग रूम्स में पढ़ने वाले छात्र ने नाम न बताने की शर्त पर बताया कि बोर्ड पर भले ही ऐसा लिखा हो, मगर हो हकीकत में लड़़कियां पूरी रात इन रीडिंग रूम्स में तैयारी करती हैं।
पब्लिक लाइब्रेरी में बच्चे क्यों नहीं आते
पब्लिक लाइब्रेरीज में अनुशासन की कमी होने की वजह से बच्चों के न आने की बात को दिल्ली पब्लिक लाइब्रेरी बोर्ड के चेयरमैन सुभाष चंद्र कनखेरिया खारिज करते हैं।
वो बताते हैं कि चांदनी चौक स्थित दिल्ली पब्लिक लाइब्रेरी की शुरुआत 1951 में UNESCO की सहायता से हुई थी। आज पूरी दिल्ली में इसकी 32 से अधिक ब्रांच हैं। इसकी मुख्य ब्रांच में 17 लाख से अधिक किताबें हैं।
स्टूडेंट्स के लिए बड़ा रीडिंग हॉल है जो पूरी तरह वाई फाई जोन है। बच्चे लाइब्रेरी से बुक लेकर पढ़ सकते हैं, स्टडी मैटीरियल घर से भी ला सकते हैं।
दिल्ली के ITO मेट्रो स्टेशन के करीब दयाल सिंह पब्लिक लाइब्रेरी के इंचार्ज पंकज सिंह बताते हैं कि पहले यहां रीडिंग रूम में 40 लोग बैठ कर पढ़ सकते थे।
लेकिन अब 150 से अधिक लोगों के बैठने की व्यवस्था है। चांदनी चौक के पास ही हरदयाल म्यूनिसिपल लाइब्रेरी में भी रीडिंग रूम है।
दिल्ली ही नहीं, छोटे शहरों में भी मॉर्डन लाइब्रेरी 
रीडिंग रूम जैसी लाइब्रेरी का कल्चर केवल दिल्ली ही नहीं, प्रयागराज, बनारस, पटना, रांची, गुवाहाटी, भुवनेश्वर जैसे शहरों में भी तेजी से देखने को मिल रहा है।
जब मनुष्य ने लिखना सीखा तो लिखे हुए को सहेजना भी। हजारों साल पहले लाइब्रेरी अस्तित्व में आई। इसके इतिहास पर एक नजर डाल लेते हैं। 
लाइब्रेरी किसी टॉर्च की तरह होती है जिसकी ज्ञान की रोशनी आने वाली पीढ़ियों को रास्ता दिखाती है। हजारों साल से लाइब्रेरी का अस्तित्व बना हुआ है। कभी मिट्‌टी के बने टैबलेट्स दुनिया की पहली किताबें थीं और उन्हें लाइब्रेरी में रखा जाता था।
आज के रीडिंग रूम्स पुरानी लाइब्रेरी की जगह नहीं ले सकते। लाइब्रेरी जहां जनहित के लिए हुआ करती थीं, रीडिंग रूम्स कमाई का जरिया बन रहे हैं। पढ़ने और ज्ञान बांटने के साधनों के व्यवसायीकरण से बचने की जरूरत है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।